CELEX: 32013R1068
Language: hr
Date: 2013-10-30 00:00:00
Title: Uredba Komisije (EU) br. 1068/2013 оd 30. listopada 2013. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe difosfata (E 450), trifosfata (E 451) i polifosfata (E 452) u vlažno soljenoj ribi  Tekst značajan za EGP

31.10.2013   
            
            
               HR
            
            
               Službeni list Europske unije
            
            
               L 289/58
            
         UREDBA KOMISIJE (EU) br. 1068/2013
   оd 30. listopada 2013.
   o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe difosfata (E 450), trifosfata (E 451) i polifosfata (E 452) u vlažno soljenoj ribi
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
   budući da:
   
               (1)
            
            
               U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani te uvjeti njihove uporabe.
            
         
               (2)
            
            
               Taj se popis može izmijeniti u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2).
            
         
               (3)
            
            
               U skladu s člankom 3. stavkom 1. Uredbe (EZ) br. 1331/2008 popis prehrambenih aditiva Unije može se ažurirati na poticaj Komisije ili nakon podnošenja zahtjeva.
            
         
               (4)
            
            
               Zahtjev za odobrenje uporabe difosfata (E 450), trifosfata (E 451) i polifosfata (E 452) u vlažno soljenoj ribi podnesen je 19. lipnja 2009. i stavljen je na raspolaganje državama članicama.
            
         
               (5)
            
            
               Ribu je moguće soliti i konzervirati dodavanjem velikih količina soli sirovini. Postupak soljenja razvio se iz jednofaznog u višefazni postupak, uključujući i fazu prethodnog soljenja kojom se omogućuje kraće vrijeme usoljavanja i relativno homogena koncentracija soli u mišićnom mesu ribe. Stoga se riba prethodno soli ubrizgavanjem i/ili natapanjem u salamuri pripremljenoj s nadziranom koncentracijom soli. Nakon toga riba se suho soli (soljenje) kako bi se postigla odgovarajuća koncentracija soli u krajnjem proizvodu.
            
         
               (6)
            
            
               Tijekom tog dugog postupka konzerviranja može doći do oksidacije, osobito lipida prisutnih u mišićnom mesu ribe. To će dovesti do promjene boje i okusa. Oksidaciju ubrzavaju metalni ioni prisutni u mišićnom mesu ribe i korištena sol. Dokazano je da se difosfatima (E 450), trifosfatima (E 451) i polifosfatima (E 452) usoljenu ribu najučinkovitije štiti od oksidacije jer oni tvore kemijske komplekse s metalnim ionima. Većina dodanih fosfata i soli uklanja se namakanjem u vodi prije konzumiranja. Udio vode u krajnjem vlažno soljenom proizvodu ne povećava se uporabom fosfata. Usoljena riba čiji su izvorna boja i okus očuvani osobito je tražena na tržištima u Španjolskoj, Italiji i Grčkoj.
            
         
               (7)
            
            
               U skladu s člankom 3. zajedno s člankom 6. stavkom 4. Direktive 2000/13/EZ Europskog parlamenta i Vijeća od 20. ožujka 2000. o usklađivanju zakonodavstava država članica o označivanju, prezentiranju i oglašavanju hrane (3), uporaba fosfata u vlažno soljenoj ribi mora biti naznačena na popisu sastojaka. Subjekti u poslovanju s hranom također mogu na svojim proizvodima naznačiti da polifosfati nisu korišteni.
            
         
               (8)
            
            
               Budući da se većina polifosfata uklanja tijekom namakanja u vodi, izlaganje potrošača fosfatima minimalno je te stoga ne postoji mogućnost utjecaja na zdravlje ljudi. Primjereno je stoga dopustiti uporabu difosfata (E 450), trifosfata (E 451) i polifosfata (E452) za konzerviranje vlažno soljene ribe.
            
         
               (9)
            
            
               U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako se tim ažuriranjem ne utječe na zdravlje ljudi. Budući da odobrenje uporabe difosfata (E 450), trifosfata (E 451) i polifosfata (E 452) za konzerviranje vlažno soljene ribe predstavlja ažuriranje popisa koje ne utječe na zdravlje ljudi, nije potrebno zatražiti mišljenje Europske agencije za sigurnost hrane.
            
         
               (10)
            
            
               Bakalar ili portugalski oslić proizvodi se dodatnim sušenjem vlažno soljene ribe. Uporaba polifosfata mogla bi utjecati na taj postupak sušenja. Dodatno, uporabom polifosfata moglo bi se omesti razvoj tipične boje i okusa bakalara. Usoljena riba koja se tretira fosfatima stoga ne bi bila poželjna proizvođačima tradicionalnog bakalara. Kako bi se proizvođačima tradicionalnog bakalara omogućila prilagodba stanju u kojem se riba tretirana fosfatima može staviti na tržište, potrebno je predložiti prijelazno razdoblje. Tijekom tog razdoblja proizvođači tradicionalnog bakalara mogu sklapati sporazume s dobavljačima i upoznati se s analitičkim metodama koje se mogu koristiti za kontrolu prisutnosti dodanih fosfata u ribi.
            
         
               (11)
            
            
               Kako bi se dodatno procijenio učinak na raspoloživost vlažno soljene ribe za proizvodnju bakalara, Komisija će tijekom tri godine nadzirati uporabu polifosfata u državama koje su glavni proizvođači usoljenog oslića.
            
         
               (12)
            
            
               Na temelju prethodno navedenog, Prilog II. Uredbi (EZ) br. 1333/2008 potrebno je na odgovarajući način izmijeniti.
            
         
               (13)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Prilog II. Uredbi (EZ) br. 1333/2008 izmjenjuje se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. listopada 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 354, 31.12.2008., str. 16.
   
      (2)  SL L 354, 31.12.2008., str. 1.
   
      (3)  SL L 109, 6.5.2000., str. 29.
   
      PRILOG
      U dijelu E Priloga II. Uredbi (EZ) br. 1333/2008 sljedeći unosi umeću se u kategoriju hrane 09.2 „Prerađena riba i proizvodi ribarstva uključujući školjke i rakove” nakon unosa za E 392:
      
         
                      
                  
                  
                     „E 450
                  
                  
                     Difosfati
                  
                  
                     5 000
                  
                  
                     (4), (79)
                  
                  
                     Samo usoljena riba iz porodice Gadidae koja se prethodno soli ubrizgavanjem ili natapanjem u salamuri s najmanje 18 % otopine soli, a često nakon toga suho soli
                  
                  
                     Razdoblje primjene:
                     od 31. prosinca 2013.
                  
               
                      
                  
                  
                     E 451
                  
                  
                     Trifosfati
                  
                  
                     5 000
                  
                  
                     (4), (79)
                  
                  
                     Samo usoljena riba iz porodice Gadidae koja se prethodno soli ubrizgavanjem ili natapanjem u salamuri s najmanje 18 % otopine soli, a često nakon toga suho soli
                  
                  
                     Razdoblje primjene:
                     od 31. prosinca 2013.
                  
               
                      
                  
                  
                     E 452
                  
                  
                     Polifosfati
                  
                  
                     5 000
                  
                  
                     (4), (79)
                  
                  
                     Samo usoljena riba iz porodice Gadidae koja se prethodno soli ubrizgavanjem ili natapanjem u salamuri s najmanje 18 % otopine soli, a često nakon toga suho soli.
                  
                  
                     Razdoblje primjene:
                     od 31. prosinca 2013.
                  
               
                      
                  
                  
                     
                                 (4):
                              
                              
                                 Najviša dopuštena razina izražava se kao P2O5
                                 
                              
                           
               
                     
                                 (79):
                              
                              
                                 Najviša dopuštena razina primjenjuje se na zbroj E 450, E 451 i E452 koji se koriste pojedinačno ili u kombinaciji.”